DA Den Europæiske Unions Tidende CE 88/179

(2004/C 88 E/0187)

SKRIFTLIG FORESPØRGSEL E-0382/04

af Stavros Xarchakos (PPE-DE) til Kommissionen

(12. februar 2004)

Om: Fri bevægelighed mellem Grækenland og det øvrige EU

EF-traktatens artikel 14 og 18 fastslår, at der er fri bevægelighed på det indre marked. Som det også fremgår af forslagene fra generaladvokat G. Kosmas i sag C-378/97 er bestemmelserne i disse to artikler i traktaten ikke ensbetydende i begrebsmæssig forstand men supplerer hinanden indbyrdes.

Under disse forudsætninger er det vanskeligt at forstå, hvorfor det i Grækenland fortsat betragtes som smugleri, at en EU-borger med fast bopæl i et andet EU-land, hvor han på lovlig vis har købt en bil, der er indregistreret i den medlemsstat, hvor han har valgt at slå sig ned, kører rundt i denne bil i Grækenland. Ifølge de internationale bestemmelser er bilen et stykke flytbart gods, der, som det er tilfældet med andre kategorier af transportmidler, juridisk set er underlagt lovgivningen i det land, hvor bilen er blevet indregistreret. Ikke desto mindre forekommer det ofte, at køretøjer med fællesskabsnummerplader beslaglægges i Grækenland, og at deres ejede arresteres eller pålægges bøder. Ejere af biler med fællesskabsnummerplader klager over, at der er uoverensstemmelse mellem denne omgående beslaglæggelse af et køretøj i Grækenland og artikel 129, stk. 5, i den nye græske toldkodeks, der giver mulighed for, at fællesskabskøretøjer inden, at betalingen af indregistreringsafgiften er blevet bekræftet, kan tilbagesendes til de øvrige EU-medlemsstater eller eksporteres til tredjelande. Som forholdene er nu, kan en bilist ikke tage sin bil med tilbage til et andet medlemsland uden for Grækenland, eftersom de græske myndigheder allerede har beslaglagt bilen.

Mener Kommissionen, at Grækenland overtræder traktatens artikel 14 og 18 med denne beslaglæggelse af privatbiler med fællesskabsnummerplader og arrestation af EU-borgere, der færdes i bilerne i Grækenland? Vil disse borgere på grundlag af fællesskabsbestemmelserne følgelig kunne kræve erstatning, eftersom de tydeligvis har lidt tab som følge af denne praksis fra de græske myndigheders side? Kan en EU-borger, der har bopæl i forskellige EU-medlemsstater, rejse frit fra det ene land til det andet uden hele tiden at skulle holde regnskab med, hvor mange dage han har tilbragt i de enkelte EU-lande? Hvad mener Kommissionen om indførelse af en fælles EU-nummerplade, der gensidigt anerkendes i samtlige medlemsstater, som det allerede er tilfældet med EU-førerbeviset, som (i henhold til direktiv 91/439/EØF (1)) gælder i samtlige medlemsstater?

Svar afgivet på Kommissionens vegne af António Vitorino

(26. april 2004)

Kommissionen henviser det ærede medlem til svaret på medlemmets foregående skriftlige forespørgsel E-3819/03 (2), der vedrører indførsel af biler i Grækenland foretaget af EU-borgere med fast bopæl i en anden medlemsstat, i særdeleshed græske statsborgere.

Ifølge retspraksis kan en medlemsstat gøres erstatningspligtig, hvis den krænker fællesskabsretten, uanset hvilket statsligt organ, der har forårsaget skaden (jf. f.eks. EF-Domstolens dom af 19. november 1991 (forenede sager C-6/90 og C-9/90 »Francovich«) og af 5. marts 1996 (forenede sager C-46/93 »Brasserie du Pêcheur«).

Unionsborgere kan færdes frit og tage ophold i alle medlemsstaterne, hvis de overholder de betingelser, der er fastsat i fællesskabsretten. Fællesskabsretten er ikke til hinder for at have bopæle i forskellige medlemsstater.

Selv om det i princippet er muligt at indføre en europæisk nummerplade, ville det først kræve opfyldelse af en række betingelser, f.eks. harmonisering af de forskellige afgiftsordninger og bilinspektioner, oprettelse af de nødvendige netværk mellem registrerings- og politimyndigheder med henblik på bekæmpelse af kriminalitet og anvendelse af trafiklovgivningen. Det er imidlertid endnu ikke tilfældet, og Kommissionen har ikke til hensigt at fremsætte et sådant forslag. Kommissionen forelagde imidlertid i slutningen af 2003 et forslag til forordning (3) om adgang til Schengen-informationssystemet (SIS) for de tjenester i medlemsstaterne, der har ansvaret for udstedelse af registreringsattester for motorkøretøjer. Dette forslag følger den linje, der blev lagt med Rådets direktiv 1999/37/EF af 29. april 1999 om registrerings-dokumenter for motorkøretøjer (4).

Efter EF-Domstolens dom i sag C-262/99 og i lyset af de græske myndigheders fortsatte praksis indbragte Kommissionen den 25. marts Grækenland for EF-Domstolen for fortsat anvendelse af uforholdsmæssige sanktioner, bl.a. for påstået »smugling« over for personer, der betragtes som fast bosiddende i Grækenland. Derved overtræder Grækenland EF-traktatens artikel 90 og Rådets direktiv 83/182/EF af 28. marts 1983 om afgiftsfritagelse inden for Fællesskabet ved midlertidig indførsel af visse transportmidler (5), der forbyder, at man pålægger yderligere registreringsafgifter på midlertidigt indførte biler.

(1) EFT L 237 af 24.8.1991, s. 1.

(2) Se side 156.

(3) KOM(2003) 510 endelig udg.

(4) EFT L 138 af 1.6.1999.

(5) EFT L 105 af 23.4.1983.